Κως, 26 Ιουλίου 2017

**Εισήγηση Δημάρχου Κω στη συνέντευξη τύπου για την 3η Γιορτή Γαστρονομίας και Τοπικών Προϊόντων Κω**

Κυρίες και Κύριοι,

Θέλω να σας ευχαριστήσω για την παρουσία σας σήμερα εδώ.

Δημόσια όμως θέλω να ευχαριστήσω όλα τα Τοπικά Μέσα Μαζικής Ενημέρωσης για την απόλυτη υπευθυνότητα με την οποία διαχειρίστηκαν την έκτακτη κατάσταση που δημιουργήθηκε με τον ισχυρό σεισμό που βιώσαμε όλοι μας.

Χωρίς ίχνος υπερβολής, τα Τοπικά Μέσα Μαζικής Ενημέρωσης έδωσαν μαθήματα υπεύθυνης και έγκυρης δημοσιογραφίας.

Η κεντρική θεματική ενότητα της σημερινής συνέντευξης τύπου αφορά στην 3η Γιορτή Γαστρονομίας και Τοπικών Προϊόντων Κω, που φέτος περισσότερο από κάθε άλλη χρονιά θα είναι αφιερωμένη στους επισκέπτες του νησιού μας.

Αυτούς που επέδειξαν ψυχραιμία αλλά κυρίως αυτούς που δείχνουν την εμπιστοσύνη και την αγάπη τους στο νησί μας.

Αυτούς θέλουμε να ευχαριστήσουμε, να τους φέρουμε ακόμα πιο κοντά μας, να έρθουν μαζικά στην 3η Γιορτή Γαστρονομίας και Τοπικών Προϊόντων για να απολαύσουν τις γεύσεις της τοπικής γαστρονομίας και να γνωρίσουν τα παραδοσιακά προϊόντα του νησιού μας.

Υπάρχουν ήδη σκέψεις και σχέδια για να απογειώσουμε αυτή τη γιορτή, να γίνει η κορυφαία Γιορτή Αγροτουρισμού και Γαστρονομίας στο Αιγαίο, να υπάρχει μέσα σε αυτήν και η εκθεσιακή διάσταση.

Η 3η γιορτή Γαστρονομίας και Τοπικών Προϊόντων θα γίνει το Σάββατο το βράδυ στη Μαρίνα και θα επαναληφθεί στην Καρδάμαινα στις 19 Αυγούστου.

Η Κως αλλιώς…. «Γαστρονομι-ΚΩΣ», είναι το κεντρικό μήνυμα αυτής της εκδήλωσης που έγινε πλέον θεσμός.

Μια διαφορετική Κως που καλούμε τους επισκέπτες μας να την γνωρίσουν.

Στόχος μας είναι να εντάξουμε τη γαστρονομία και τα τοπικά προϊόντα του νησιού στο τουριστικό χαρτοφυλάκιο της Κω.

Το Σάββατο θέλουμε να είναι μια μεγάλη και λαμπρή γιορτή, που θα επιβεβαιώσει την επιστροφή της Κω σε κανονικούς ρυθμούς αλλά και την εμπιστοσύνη και την αγάπη που δείχνουν οι επισκέπτες μας στο νησί.

Υπάρχει ήδη σε εξέλιξη καμπάνια στα ξενοδοχεία και στα τουριστικά γραφεία.

Τα λεωφορεία της δημοτικής συγκοινωνίας θα μεταφέρουν δωρεάν πολίτες και επισκέπτες της Κω το Σάββατο ενώ όπως ήδη γνωρίζετε τα δρομολόγια έχουν παραταθεί ήδη έως τις 12 και μισή το βράδυ και θα υπάρξει νέα επέκταση στο ωράριο σε λίγο καιρό.

Είναι σημαντική η συμβολή όλων σε αυτή τη μεγάλη γιορτή. Ο Δήμος δεν θα μπορούσε να την διοργανώσει μόνος τους χωρίς τη στήριξη φορέων και μεμονωμένων επιχειρηματιών και ανθρώπων.

Αυτό αποτελεί ένα πρότυπο για το πως πρέπει να λειτουργούμε στο νησί μας. Όταν ακολουθούμε αυτό το πρότυπο της ενότητας και της συνεργασίας, πάντα πετυχαίνουμε.

Το Σάββατο καλούμε τους επισκέπτες μας στη Μαρίνα, όχι μόνο για να γνωρίσουν την τοπική γαστρονομία και τα τοπικά προϊόντα αλλά και για να ανταποδώσουμε και εμείς με το δικό μας τρόπο, την αγάπη που δείχνουν στο νησί μας.

Από την Κω δεν φεύγει κανείς εύκολα, την Κω την ερωτεύεσαι. Και αυτό επιβεβαιώνεται.

Αντιμετωπίσαμε μέσα σε δύο χρόνια δύο μεγάλες κρίσεις με το μεταναστευτικό και το σεισμό.

Δεν σταθήκαμε απλά στα πόδια μας, βγήκαμε ακόμα πιο δυνατοί από αυτές τις δύο δοκιμασίες.

Θέλω να αναφερθώ στα γεγονότα της περασμένης εβδομάδας.

Είναι ηθικό χρέος τιμής για όλους μας να αναγνωρίσουμε την τεράστια προσπάθεια που έκανε η Δομή Πολιτικής Προστασίας του Δήμου που ενεργοποιήθηκε άμεσα και μετά από μισή ώρα ήταν όλοι στις θέσεις τους και λειτουργούσε επιχειρησιακά από το χώρο της Μαρίνας.

Ένα μεγάλο, δημόσιο ευχαριστώ στους εργαζόμενους και στους εθελοντές μας.

Ελπίζω όλοι πλέον να αντιλαμβάνονται πόσο σημαντική κίνηση ήταν η δημιουργία της Δομής Πολιτικής Προστασίας, την οποία θα ενισχύσουμε ακόμα περισσότερο.

Το ίδιο ισχύει και για την Υπηρεσία Καθαριότητας, Τα Εργοτάξια που βγήκαν αμέσως και καθάρισαν την πόλη. Είναι μία ακόμα ολική επαναφορά που πετυχαίνει η Κως σε χρόνο μηδέν.

Το ίδιο ισχύει και για τη ΔΕΥΑΚ που κατάφερε , παρά τις σοβαρότατες βλάβες στο δίκτυο, να δουλεύει νύχτα και μέρα για να αποκατασταθεί η υδροδότηση.

Το ίδιο ισχύει για τις Τεχνικές Υπηρεσίες που έφεραν σε πέρας , μέσα σε χρόνο-ρεκόρ, ένα τιτάνιο έργο, δημιουργώντας μια νέα υποδομή στην περιοχή της ΔΕΗ για να λειτουργήσει ο διαβατηριακός έλεγχος και να γίνει η επανέναρξη των δρομολογίων των πλοίων που συνδέουν την Κω με την Τουρκία.

Το έργο αυτό ολοκληρώθηκε σε λιγότερο από τρεις μέρες και χρηματοδοτήθηκε από ίδιους πόρους του Δήμου.

To ίδιο ισχύει για την Κοινωνική Υπηρεσία που έχει κινητοποιηθεί από την πρώτη στιγμή, παρέχει υποστήριξη, ενοικιάζει σπίτια ή καταλύματα για τους ελάχιστους που οι κατοικίες τους δεν είναι κατοικήσιμες.

Υπενθυμίζω ότι μέχρι την πλήρη ομαλοποίηση της κατάστασης η μεταφορά πολιτών και επισκεπτών με τα λεωφορεία της δημοτικής συγκοινωνίας είναι δωρεάν.

Όλοι οι εργαζόμενοι στο Δήμο άφησαν τα σπίτια και τις οικογένειές τους και έτρεξαν στο καθήκον.

Η Κως λειτούργησε υποδειγματικά και αυτό οφείλεται σε όλους. Στην Περιφέρεια, στην Αστυνομία, στην Πυροσβεστική , στο Λιμενικό, στα Σώματα Ασφαλείας, στο Νοσοκομείο, στους πολίτες.

Οφείλεται στους επιχειρηματίες και επαγγελματίες του νησιού που στάθηκαν δίπλα στους επισκέπτες μας, τους έκαναν να νιώσουν ασφάλεια και σιγουριά.

Η Κως τα έβγαλε πέρα γιατί έβγαλε τον καλύτερο της εαυτό.

Θέλω επίσης να επισημάνω την εποικοδομητική και υπεύθυνη στάση που κράτησαν όλες οι δημοτικές παρατάξεις.

Αναμένουμε πλέον την έμπρακτη στήριξη της Πολιτείας αλλά και του συνόλου του πολιτικού κόσμου.

Αυτή τη στιγμή καταγράφουμε τις ζημιές και τις αναγκαίες παρεμβάσεις που πρέπει να γίνουν στις υποδομές στο δημόσιο χώρο.

Κάποιες παρεμβάσεις που μπορούν να γίνουν από συνεργεία του Δήμου ήδη υλοποιούνται και θα συνεχίσουν να υλοποιούνται.

Από εκεί και πέρα, η Κως είναι μπροστά σε μια πολύ μεγάλη πρόκληση.

Ποια είναι αυτή;

Να γίνει καλύτερη, πιο όμορφη, να αποκτήσει νέες και σύγχρονες υποδομές ιδιαίτερα στο θέμα των λιμενικών εγκαταστάσεων.

Για πολλά με έχουν κατηγορήσει κάποιοι. Κανείς όμως δεν μπορεί να με κατηγορήσει ότι δεν έχω όραμα, ότι δεν έχω ιδέες, αλλά και την αποφασιστικότητα να υλοποιήσω αυτές τις ιδέες, να τις μετατρέψω σε έργα για το νησί μας.

Θα έχω την ευκαιρία να σας πω πολλά περισσότερα σε ειδική συνέντευξη τύπου που θα οργανώσουμε όταν είμαστε έτοιμοι, κάτι που το υπολογίζω σε μία εβδομάδα ή σε 10 ημέρες από σήμερα.

Μπορώ όμως , σήμερα να σας δώσω τον οδικό χάρτη, για το πως θα κινηθούμε.

1ον) Καταγραφή των προβλημάτων στο δημόσιο χώρο, στις υποδομές, στο οδικό δίκτυο, στις λιμενικές εγκαταστάσεις. Η καταγραφή ήδη πραγματοποιείται.

2ον) Υλοποίηση αλλά και δρομολόγηση έργων αποκατάστασης με ίδιους πόρους του Δήμου, με χρηματοδότηση από την Περιφέρεια και την κεντρική κυβέρνηση.

3ον) Αλλαγή του χάρτη των λιμενικών υποδομών. Δεν θα μείνουμε στις αποσπασματικές λύσεις, ήρθε η ώρα να χωροθετήσουμε ένα νέο λιμάνι για τα πλοία της ακτοπλοΐας, νέες εγκαταστάσεις για την κρουαζιέρα και τα ημερόπλοια, να διαμορφώσουμε συνθήκες αξιοποίησης και ανάδειξης όλου του λιμανιού.

4ον) Επαναπροσδιορισμός των χρήσεων γης και των δραστηριοτήτων στην περιοχή του λιμανιού και του ιστορικού κέντρου. Πάντα με διάλογο, πάντα με κριτήριο επιλογής το να κάνουμε πιο όμορφη την Κω.

Όλα αυτά θα αποτελέσουν πεδίο ανοιχτού και δημόσιου διαλόγου, κυρίως όμως συνεργασίας.

Θα καλέσω τους επικεφαλής των παρατάξεων, τους φορείς αλλά και την επιτροπή διαβούλευσης για να τους παρουσιάσω το αναλυτικό σχέδιο.

Και στη συνέχεια όλοι μαζί θα προχωρήσουμε και θα αναζητήσουμε τους τρόπους και τα χρονοδιαγράμματα υλοποίησης.

Αυτά είναι τα μόνα που μπορώ να ανακοινώσω σήμερα. Σύντομα μέσα στο επόμενο δεκαήμερο θα είμαι σε θέση να πω περισσότερα, να μιλήσω πιο αναλυτικά, συγκεκριμένα, με στοιχεία.

Δεν πρέπει να αδικήσουμε τη μεγάλη προσπάθεια που έχει γίνει από όσους συμμετέχουν στην Γιορτή Γαστρονομίας και Τοπικών Προϊόντων. Αυτή πρέπει να προβάλλουμε σήμερα.

Για την επιτυχία της εργαζόμαστε και προσπαθούμε.

Είμαι βέβαιος ότι το αντιλαμβάνεστε όλοι.

Σας ευχαριστώ πολύ.